text: Hjælpsom ung bilist redder natte-roen for dement
  08 september 2014 kl. 04.14
  En kvik og hjælpsom 21-årig, kvindelig bilist reddede natten til mandag natteroen for både en 84-årig dement mand og personalet på et plejehjem ved Aabenraa. Og samtidig blev en storstilet eftersøgning med politifolk og hunde undgået.
  Den unge kvinde kom ved 0.30-tiden kørende på landevejen mellem Hjordkær og Aabenraa, da hun fik øje på en mørkklædt gammel mand på kørebanen.
  Hun valgte at stoppe og tage sig af den forvirrede mand. Da hun kontaktede Syd- og Sønderjyllands Politi, havde et nærliggende plejehjem netop meldt en beboer savnet.
  - Det er dejligt, når en vaks borger viser omtanke og omsorg på den måde, siger vagtchef Ivan Gohr Jensen, Syd- og Sønderjyllands Politi til TV SYD.
  1/2 Flot indsats af kvindelig bilist ved Åbenrå, der i tågen bemærkede en ældre mørkklædt mand tæt på kørebanen. #politidk
  
  2/2. Manden var netop meldt savnet fra et plejehjem i nærheden og kunne således komme retur i god behold. Stor tak til bilisten. #politidk
  
  